Ministerstvo školstva Slovenskej republiky

Smernica 
Ministerstva školstva Slovenskej republiky č. 1/2004-E
z 1. apríla 2004, 
ktorou sa určuje postup orgánov štátnej správy v školstve a zriaďovateľov škôl a školských zariadení pri zaraďovaní, vyraďovaní alebo zmenách v sieti škôl a školských zariadení a pri zriaďovaní a zrušovaní škôl a školských zariadení
Gestorský útvar: Sekcia regionálneho školstva, tel: 02 59374 323	č. CD -2004-3477/7179-1:091
Ministerstvo školstva Slovenskej republiky (ďalej len „ministerstvo“) podľa ustanovenia § 14 ods. 1 a ods. 6 písm. a) a b) zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov, v súlade s ustanoveniami § 2 a § 63 zákona č. 29/1984 Zb. o sústave základných a stredných škôl (školský zákon) v znení neskorších predpisov, § 2 zákona č. 279/1993 Z. z. o školských zariadeniach v znení neskorších predpisov a § 20 zákona č. 596/2003 Z. z. v záujme zjednotenia postupu orgánov štátnej správy v školstve a zriaďovateľov škôl a školských zariadení, stredísk praktického vyučovania a pracovísk praktického vyučovania (ďalej len „školy a školské zariadenia“) pri zaraďovaní, vyraďovaní alebo zmenách v sieti škôl a školských zariadení, stredísk praktického vyučovania a pracovísk praktického vyučovania a pri zriaďovaní a zrušovaní škôl a školských zariadení vydáva túto smernicu: 
Čl. 1
Základné ustanovenia
(1)	Podľa tejto smernice postupujú pri zaraďovaní, vyraďovaní a zmenách v sieti škôl a školských zariadení, stredísk praktického vyučovania a pracovísk praktického vyučovania (ďalej len „sieť“)
a)	orgány, ktoré vykonávajú štátnu správu v školstve,)
b)	zriaďovatelia škôl a školských zariadení, ktorými sú
1.	obce,)
2.	samosprávne kraje,)
3.	štátom uznané cirkvi alebo náboženské spoločnosti,)
4.	iné právnické osoby a fyzické osoby,)
5.	krajské školské úrady.)
(2)	Zaradenie školy alebo školského zariadenia do siete, vyradenie školy alebo školského zariadenia zo siete a zmeny v sieti sa uskutočňujú na základe rozhodnutia ministerstva.
Zaraďovanie škôl a školských zariadení do siete a ich zriaďovanie
Čl. 2
Zaraďovanie škôl a školských zariadení do siete
(1)	Školu alebo školské zariadenie zaradí ministerstvo do siete svojim rozhodnutím na základe žiadosti, ktorú predkladá ministerstvu zriaďovateľ školy alebo školského zariadenia.
(2)	Zriaďovateľ predloží ministerstvu žiadosť o zaradenie školy alebo školského zariadenia do siete v termíne do 30. júna kalendárneho roka, ktorý predchádza roku, v ktorom má byť škola alebo školské zariadenie zriadené; minister v odôvodnených prípadoch, najmä ak zriadenie školy alebo školského zariadenia nezakladá zvýšené nároky na štátny rozpočet, môže na základe žiadosti zriaďovateľa povoliť iný termín predloženia žiadosti o zaradenie školy alebo školského zariadenia do siete. Žiadosť obsahuje
a)	názov, adresu a identifikačné číslo zriaďovateľa, štatutárny orgán a právnu formu, ak je zriaďovateľ právnická osoba; meno a priezvisko, štátnu príslušnosť, miesto trvalého pobytu a rodné číslo zriaďovateľa, ak je zriaďovateľ fyzická osoba,
b)	názov a adresu školy alebo školského zariadenia vrátane jeho súčastí,)
c)	predpokladaný počet všetkých detí alebo žiakov,
d)	predpokladaný počet všetkých tried (oddelení),
e)	vyučovací jazyk (v školách) alebo výchovný jazyk (v školských zariadeniach),
f)	učebné plány a učebné osnovy,) podľa ktorých sa bude v škole alebo v školskom zariadení uskutočňovať výchovno-vzdelávací proces,
g)	školský rok a dátum, v ktorom má škola alebo školské zariadenie vzniknúť ako právnická osoba alebo ako súčasť právnickej osoby; dátum vzniku (zriadenia) musí predchádzať termínu začatia činnosti podľa odseku 6 alebo byť zhodný s týmto termínom,
h)	návrh predpokladaného termínu začatia činnosti,
i)	doklad o zabezpečení priestorov (kópia listu vlastníctva alebo nájomná zmluva a pod.),
j)	doklad príslušných orgánov štátnej správy, že priestory školy alebo školského zariadenia vyhovujú hygienickým požiadavkám a predpisom týkajúcim sa bezpečnosti a ochrany zdravia pri práci a predpisom o ochrane pred požiarmi,
k)	predpokladaný rozpočet školy alebo školského zariadenia,
l)	vyjadrenie príslušnej obce, ak nie je zriaďovateľom, pričom príslušná obec je tá, v ktorej bude mať škola alebo školské zariadenie sídlo,
m)	vyjadrenie príslušného orgánu školskej samosprávy, pričom príslušným orgánom školskej samosprávy je napr. u základných škôl obecná školská rada a u stredných škôl územná školská rada; ak obecná alebo územná školská rada nie je ustanovená stanovisko sa nevyžaduje,
n)	v prípade odborného vzdelávania stanovisko príslušného ústredného orgánu štátnej správy, zamestnávateľského zväzu alebo komory.
(3)	Ak je zriaďovateľom fyzická osoba, ktorá má oprávnenie podnikať, alebo iná právnická osoba, ktorá žiada o zaradenie súkromnej školy alebo súkromného školského zariadenia do siete, k žiadosti na zaradenie školy alebo školského zariadenia predloží doklad, že
a)	nie je v konkurze alebo v likvidácii,
b)	nebol proti nemu zamietnutý návrh na vyhlásenie konkurzu pre nedostatok majetku,
c)	nemá v Slovenskej republike alebo v krajine svojho sídla evidované daňové nedoplatky, nedoplatky poistného na zdravotné poistenie, nedoplatky poistného na nemocenské poistenie a dôchodkové zabezpečenie, nedoplatky príspevku na poistenie v nezamestnanosti, ktoré sa vymáhajú výkonom rozhodnutia,
d)	zriaďovateľ alebo jeho štatutárny zástupca, alebo člen štatutárneho orgánu nebol právoplatne odsúdený za úmyselný trestný čin a ani sa nezačalo proti nemu trestné stíhanie.
(4)	Ak je zriaďovateľom fyzická osoba, ktorá nemá oprávnenie podnikať, vzťahujú sa na ňu ustanovenia odseku 3 písm. c) a d).
(5)	Splnenie podmienok uvedených v odsekoch 3 a 4 žiadateľ preukazuje
a)	v písmene a) a b) potvrdením súdu, že sa proti nemu nevedie konkurzné konanie alebo vyrovnávacie konanie,
b)	v písmene c) potvrdením príslušného úradu nie starším ako tri mesiace,
c)	v písmene d) výpisom z registra trestov nie starším ako tri mesiace a čestným vyhlásením, že nebolo voči nemu začaté trestné stíhanie.
(6)	Ministerstvo rozhodne o zaradení do siete do 60 dní od podania návrhu na zaradenie; pri rozhodovaní prihliada na zabezpečenie bezplatného prístupu k základnému vzdelaniu a na zabezpečenie slobodnej voľby školy, na účelné a komplexné rozmiestnenie škôl, školských zariadení, nových učebných alebo študijných odborov, ktoré zohľadňuje miestne a regionálne požiadavky. V rozhodnutí ministerstvo vyznačí termín začatia činnosti. Žiadosť, ktorá neobsahuje všetky náležitosti, sa vráti žiadateľovi. Ak sa žiadosť vráti žiadateľovi, lehota neplynie.)
(7)	V žiadosti o zaradenie školy do siete požiada zriaďovateľ aj o zaradenie do siete všetkých školských zariadení, ktoré budú súčasťou zaradenej školy. )
(8)	Na rozhodovanie ministerstva pri zaraďovaní škôl a školských zariadení do siete sa vzťahuje všeobecne záväzný právny predpis o správnom konaní.) V prípade nejasnosti môže ministerstvo v záujme spoľahlivého zistenia stavu veci) dožiadať doplnenie údajov a podkladov uvedených v odseku 2 až 5.
(9)	Ak zriaďovateľ žiada o zaradenie do siete viacero samostatných škôl alebo školských zariadení, predkladá ministerstvu žiadosti o zaradenie do siete pre každú školu a pre školské zariadenie zvlášť s výnimkou prípadov podľa odseku 7.
(10)	Postup pri zaraďovaní školy , ktorá vznikne spojením škôl splynutím do zduženej strednej školy,) spojením základnej školy s predškolským zariadením,) zlúčením základnej školy so všetkými ročníkmi so základnou školou, ktorá nemá všetky ročníky,) alebo spojením škôl rôzneho druhu alebo typu,) upravujú ustanovenia článkov 6 a 7.
(11)	Školy a školské zariadenia sa zaraďujú do siete s termínom začatia činnosti spravidla k 1. septembru príslušného kalendárneho roka, ak ministerstvo nerozhodne inak.
Čl. 3
Zriaďovanie škôl a školských zariadení
(1)	Zriaďovateľ môže zriadiť organizáciu ako školu alebo ako školské zariadenie až po jeho zaradení do siete na základe právoplatného rozhodnutia ministerstva.
(2)	Škola alebo školské zariadenie zriadené cirkvou alebo náboženskou spoločnosťou je cirkevná škola alebo cirkevné školské zariadenie a škola alebo školské zariadenie zriadené inou právnickou osobou alebo fyzickou osobou je súkromná škola alebo súkromné školské zariadenie.
(3)	Základné školy so všetkými ročníkmi, základné školy s materskou školou, stredné školy, učilištia, špeciálne školy a základné umelecké školy zriadené obcou, samosprávnym krajom alebo krajským školským úradom vystupujú v právnych vzťahoch vo svojom mene.) Školské zariadenia zriadené obcou, samosprávnym krajom alebo krajským školským úradom môžu vystupovať v právnych vzťahoch vo svojom mene, ak tak určí zriaďovateľ.) Formu hospodárenia určí zriaďovateľ.
(4)	Vo veciach výchovy a vzdelávania sú školy alebo školské zariadenia zriadené podľa zákona č. 596/2003 Z. z. priamo riadené ministerstvom.) 
(5)	Školy alebo školské zariadenia si môžu so súhlasom zriaďovateľa zriaďovať elokované pracoviská, detašované triedy a pobočky.) 
(6)	Ak je zriaďovateľom školy alebo školského zariadenia obec, samosprávny kraj alebo krajský školský úrad, na zriadenie školy alebo školského zariadenia, ktoré sú rozpočtovými alebo príspevkovými organizáciami, sa vzťahujú aj ustanovenia o zriaďovaní, zmene a zrušovaní rozpočtových organizácií a príspevkových organizácií.) 
(7)	Zriaďovateľ po zriadení školy alebo školského zariadenia vydá zriaďovaciu listinu.) Zriaďovacia listina školy alebo školského zariadenia obsahuje
a)	označenie zriaďovateľa,
b)	názov školy alebo školského zariadenia, vylučujúci možnosť zámeny s názvom iných právnických osôb, druh a typ, sídlo (adresa) a identifikačné číslo,
c)	názov a adresu subjektu, ktorý je súčasťou školy alebo školského zariadenia,
d)	výchovný jazyk alebo vyučovací jazyk,
e)	formu hospodárenia,
f)	dátum zriadenia školy alebo školského zariadenia, 
g)	vymedzenie základných verejnoprospešných činností alebo verejných funkcií, pre ktoré sa škola alebo školské zariadenie zriaďuje, a tomu zodpovedajúci predmet činnosti,
h)	označenie štatutárneho orgánu,
i)	vecné a finančné vymedzenie majetku, ktorý škola alebo školské zariadenie spravuje,
j)	určenie času, na ktorý sa škola alebo školské zariadenie zriaďuje,
k)	dátum a číslo rozhodnutia ministerstva o zaradení do siete. 
Vyraďovanie škôl a školských zariadení zo siete a zrušovanie škôl a školských zariadení
Čl. 4
Vyraďovanie škôl alebo školských zariadení zo siete
(1)	Školu alebo školské zariadenie vyradí ministerstvo zo siete svojim rozhodnutím na základe žiadosti, ktorú predkladá ministerstvu
a)	zriaďovateľ,
b)	krajský školský úrad, ak zistí závažné porušenie všeobecne záväzných právnych predpisov alebo závažné nedostatky v oblasti materiálno-technického zabezpečenia,
c)	hlavný školský inšpektor, ak zistí závažné nedostatky v kvalite výchovno-vzdelávacej činnosti alebo ak škola alebo školské zariadenie alebo jeho zriaďovateľ neodstráni v určenom termíne nesúlad medzi pedagogickou dokumentáciou) a jej uplatňovaním v škole alebo v školskom zariadení, alebo ak zistí závažné porušenie všeobecne záväzných právnych predpisov alebo závažné nedostatky v oblasti materiálno-technického a personálneho zabezpečenia školy alebo školského zariadenia.
(2)	Žiadosť na vyradenie zo siete obsahuje
a)	názov a adresu školy alebo školského zariadenia, 
b)	dôvod vyradenia školy alebo školského zariadenia zo siete,
c)	termín zrušenia školy alebo školského zariadenia, 
d)	návrh predpokladaného termínu skončenia činnosti školy alebo školského zariadenia,
e)	spôsob zabezpečenia výchovy a vzdelávania alebo stravovania detí a žiakov po zrušení školy alebo školského zariadenia (napr. v ktorej základnej škole alebo v strednej škole si budú žiaci zo zrušenej základnej školy plniť povinnú školskú dochádzku a pod.),
f)	stanovisko príslušného orgánu školskej samosprávy; príslušným orgánom školskej samosprávy je rada školy vyraďovanej školy alebo školského zariadenia, ak sa vyraďuje školské zariadenie, pri ktorom sa rada školy nezriaďuje je príslušným orgánom školskej samosprávy obecná školská rada alebo územná školská rada,
g)	vyjadrenie územnej samosprávy, ak nie je predkladateľom a ak navrhovateľom je krajský školský úrad alebo hlavný školský inšpektor; ak sa vyraďuje cirkevná škola alebo cirkevné školské zariadenie alebo súkromná škola alebo súkromné školské zariadenie, škola alebo školské zariadenie, ktorého zriaďovateľom je krajský školský úrad, tak sa vyjadrenie orgánu územnej samosprávy nevyžaduje,
h)	vyjadrenie krajského školského úradu a hlavného školského inšpektora, ak je navrhovateľom orgán územnej samosprávy, 
i)	v prípade odborného vzdelávania vyjadrenie príslušného ústredného orgánu štátnej správy, zamestnávateľského zväzu alebo komory.
(3)	V žiadosti o vyradenie školy zo siete uvedie zriaďovateľ aj žiadosť o vyradenie zo siete školských zariadení, ktoré sú súčasťou školy podľa článku 2 odsek 7.
(4)	Žiadosť o vyradenie školy alebo školského zariadenia predloží žiadateľ na vyjadrenie 
a)	hlavnému školskému inšpektorovi prostredníctvom školského inšpekčného centra so všetkými náležitosťami podľa odseku 2 písm. a) až g), 
b)	krajskému školskému úradu so všetkými náležitosťami podľa odseku 2 písm. a) až g),
c)	hlavný školský inšpektor a krajský školský úrad ako dožiadaný správny orgán v medziach svojej pôsobnosti dožiadaniu vyhovie najneskôr v lehote 15 dní, ak v dožiadaní nie je určená dlhšia lehota.) 
(5)	Ak žiadateľ žiada o vyradenie zo siete viacero škôl alebo školských zariadení, ktoré nie sú súčasťou školy, predkladá ministerstvu žiadosti o vyradenie zo siete pre každú školu alebo školské zariadenie zvlášť.
(6)	Postup pri vyraďovaní škôl alebo školských zariadení, ktoré majú zaniknúť spojením podľa osobitného predpisu) upravujú ustanovenia článkov 6 a 7.
(7)	Školy a školské zariadenia sa z dôvodu nenarušenia výchovno-vzdelávacieho procesu vyraďujú zo siete spravidla k 30. júnu príslušného kalendárneho roka, ak ministerstvo nerozhodne inak. 
(8)	V rozhodnutí ministerstva o vyradení školy alebo školského zariadenia zo siete sa vyznačí termín skončenia činnosti školy alebo školského zariadenia.
(9)	Školu alebo školské zariadenie môže ministerstvo vyradiť zo siete aj bez návrhu v prípade, že škola alebo školské zariadenie nezačne činnosť v stanovenom termíne.
Čl. 5
Zrušovanie škôl alebo školských zariadení
(1)	Pri zrušovaní školy alebo školského zariadenia postupuje zriaďovateľ tak, že školu alebo školské zariadenie zruší v súlade s právoplatným rozhodnutím ministerstva o vyradení zo siete.
(2)	Ak je zriaďovateľom školy alebo školského zariadenia obec, samosprávny kraj alebo krajský školský úrad, vzťahujú sa na zrušenie školy alebo školského zariadenia aj ustanovenia osobitného predpisu.)
(3)	Školu alebo školské zariadenie zriaďovateľ podľa odseku 2 zruší uznesením zastupiteľstva obce alebo samosprávneho kraja alebo rozhodnutím prednostu krajského školského úradu.
(4)	Ak je zriaďovateľom školy alebo školského zariadenia štátom uznaná cirkev alebo náboženská spoločnosť (cirkevná škola alebo cirkevné školské zariadenie) alebo iná fyzická osoba alebo právnická osoba (súkromná škola alebo súkromné školské zariadenie), zriaďovateľ pri rušení školy alebo školského zariadenia postupuje pri riešení pracovno-právnych vzťahov podľa príslušných ustanovení zákona č. 311/2001 Z. z. Zákonník práce.
(5)	So zrušením školy alebo školského zariadenia zaniká aj jeho rada školy alebo rada školského zariadenia.
Spájanie škôl a školských zariadení
Čl. 6
Spájanie škôl
(1)	Školy možno spájať :
a)	splynutím stredných škôl (učilište, stredné odborné učilište, stredná odborná škola a gymnázium) do združenej strednej školy,) 
b)	splynutím základnej školy s predškolským zariadením,) na jeho základe vznikne základná škola s materskou školou,
c)	zlúčením základnej školy so všetkými ročníkmi so základnou školou, ktorá nemá všetky ročníky,) po zlúčení z pôvodných škôl zostáva základná škola určená zriaďovateľom, 
d)	splynutím škôl rôzneho druhu alebo typu,) na jeho základe vznikne spojená škola, 
e)	spojením školy so školským zariadením, okrem spojenia základnej školy s predškolským zariadením; po tomto spojení sa školské zariadenie stáva súčasťou školy.) Príkladom je spojenie strednej školy s domovom mládeže.
(2)	Za druhy škôl sa považujú základná škola, základná škola s materskou školou, učilište, stredné odborné učilište, gymnázium, stredná odborná škola, špeciálne školy, základná umelecká škola, stredisko praktického vyučovania.
(3)	Za typy škôl sa považujú napr. stredná priemyselná škola, stredná geodetická škola, stredná poľnohospodárska škola, stredná lesnícka škola, stredná záhradnícka škola, stredná vinársko-ovocinárska škola, stredná zdravotnícka škola, obchodná škola, obchodná akadémia, hotelová akadémia, sociálnoprávna akadémia, škola knihovníckych a informačných štúdií, stredná pedagogická škola, dievčenská odborná škola, škola úžitkového výtvarníctva, konzervatórium, tanečné konzervatórium, stredná umelecká škola, odborná škola. 
(4)	Pri splynutí ide o také spojenie, keď dve alebo viacero škôl alebo školských zariadení zaniká a splývajú do jednej novozriadenej školy. Príkladom je združená stredná škola, základná škola s materskou školou.
(5)	Pri zlúčení ide o také spojenie dvoch alebo viacero škôl alebo školských zariadení, kde jedna z pôvodných škôl alebo školských zariadení zostáva existovať a preberá všetky práva a povinnosti ostatných škôl alebo školských zariadení do nej zlúčených, ktoré zanikajú. Príkladom je spojenie základnej školy so všetkými ročníkmi so základnou školou, ktorá nemá všetky ročníky, spojenie dvoch alebo viacero materských škôl do jednej materskej školy.
(6)	Ak zriaďovateľ spája splynutím stredné školy podľa odseku 1 písm. a) vznikne združená stredná škola. Zriaďovateľ požiada ministerstvo o vyradenie zo siete všetky takto spojené stredné školy a následne ich zruší a súčasne požiada o zaradenie do siete združenú strednú školu. Pri vyraďovaní škôl zo siete postupuje zriaďovateľ a ministerstvo podľa článku 4 a pri zaraďovaní združenej strednej školy do siete postupuje zriaďovateľ a ministerstvo podľa článku 2.
(7)	Ak zriaďovateľ spája splynutím základnú školu s predškolským zariadením podľa odseku 1 písm. b) vznikne základná škola s materskou školou. Zriaďovateľ požiada ministerstvo o vyradenie predškolského zariadenia a základnej školy zo siete a súčasne požiada ministerstvo o zaradenie základnej školy s materskou školou do siete. Materská škola sa taktiež zaradí do siete ako materská škola základnej školy. Pri vyraďovaní škôl zo siete postupuje zriaďovateľ a ministerstvo podľa článku 4. Základná škola s materskou školou sa stáva právnym nástupcom zaniknutých organizácií a prechádzajú na ňu práva a povinnosti z pracovno-právnych vzťahov a z iných právnych vzťahov dňom spojenia. Pri zaraďovaní základnej školy s materskou školou do siete postupuje zriaďovateľ a ministerstvo podľa článku 2.
(8)	Ak zriaďovateľ spája zlúčením základnú školu so všetkými ročníkmi so základnou školou, ktorá nemá všetky ročníky podľa odseku 1 písm. c), požiada ministerstvo o vyradenie zo siete základnú školu, ktorú chce zriaďovateľ zrušiť. Dve základné školy, ktoré majú všetky ročníky nie je možné spojiť spôsobom podľa osobitného predpisu.) Ak zriaďovateľ vie zabezpečiť výchovu a vzdelávanie žiakov týchto základných škôl racionálnejšie v jednej základnej škole, pri zachovaní ústavných práv občanov na bezplatný prístup k základnému vzdelaniu a slobodnej voľby školy, môže požiadať ministerstvo o vyradenie základnej školy so siete a následne ju zrušiť pri dodržaní ustanovení článkov 4 a 5.
(9)	Ak zriaďovateľ alebo viacero zriaďovateľov na základe dohody spája splynutím školy rôzneho druhu alebo typu podľa odseku 1 písm. d) vznikne spojená škola. Zriaďovateľom spojenej školy je zriaďovateľ, na ktorom sa zriaďovatelia spájaných škôl dohodnú. Zriaďovatelia spájaných škôl požiadajú ministerstvo o vyradenie jednotlivých spájaných škôl zo siete. O zaradenie spojenej školy so všetkými školami, ktoré boli do spojenej školy spojené do siete požiada zriaďovateľ, na ktorom sa zriaďovatelia dohodli. Po zaradení spojenej školy do siete postupuje zriaďovateľ podľa článku 3.
(10)	Pri spájaní podľa odseku 5 je k žiadosti o zaradenie spojenej školy do siete potrebné predložiť aj dohodu zriaďovateľov v jednom písomnom vyhotovení. Súčasťou dohody je aj sídlo spojenej školy.
(11)	Pri spájaní školy so školským zariadením podľa odseku 1 písm. e) sa školské zariadenie, ktoré sa má stať súčasťou školy, zo siete vyradí a zaradí sa do siete ako súčasť školy. 
(12)	Ak sa spája so školou školské zariadenie, pri ktorom sa zriaďuje rada školy (napr. domov mládeže) po jeho vyradení zo siete a následnom zrušení zaniká aj rada školy.
Čl. 7
Názov spojenej školy
(1)	Názov spojenej školy podľa článku 6 odsek 1 písm. d) sa tvorí tak, že sa uvedie názov „Spojená škola“ názov ulice, popisné číslo hlavnej budovy a úradný názov sídla školy. Názov sa uvádza v prvom páde.
(2)	Na vonkajšom označení hlavnej budovy školy sa pod štátny znak umiestni tabuľka s názvom „Spojená škola“, pod ktorú sa umiestnia tabuľky s názvami škôl, ktoré sú do spojenej školy spojené a tvoria jej organizačné zložky. (Napr. Základná škola, Gymnázium a pod.)
(3)	Ak škola, ktorá je organizačnou zložkou spojenej školy sídli mimo hlavnej budovy, označí sa štátnym znakom a tabuľkou „Spojená škola“ a tabuľkou s názvom organizačnej zložky napr. Základná škola, Gymnázium a pod. Príklady sú uvedené v prílohe.
Čl. 8
Spájanie predškolských zariadení
(1)	Do jednej právnickej osoby možno spojiť tie predškolské zariadenia, ktoré o to požiadajú.) 
(2)	Spájanie predškolských zariadení sa vykonáva zlúčením. Zriaďovateľ rozhodne, ktoré predškolské zariadenie ponechá a ostatné predškolské zariadenia sa stávajú jej elkovanými triedami. 
(3)	Pred spojením podľa odseku 2 požiada príslušný zriaďovateľ alebo zriaďovatelia ministerstvo o vyradenie zanikajúcich predškolských zariadení zo siete podľa ustanovenia článku 4. Po vyradení predškolských zariadení zo siete ich zriaďovateľ zruší. Zriaďovateľ vydá dodatok k zriaďovacej listine zostávajúcemu predškolskému zariadeniu (nástupníckemu), v ktorej vyznačí udelenie právnej subjektivity (ak ju nemá) a všetky súčasti vrátane elokovaných tried. So zánikom predškolských zariadení zanikajú aj ich školské samosprávne orgány.
(4)	Odporúča sa spájať do jednej právnickej osoby najviac tri materské školy.
Čl. 9
Zmeny v sieti
(1)	Zmenou v sieti) je zmena:
a)	názvu a adresy školy alebo školského zariadenia,
b)	názvu a adresy zriaďovateľa, alebo zmena zriaďovateľa;) ak je zriaďovateľom fyzická osoba, zmena mena a priezviska alebo trvalého pobytu nového zriaďovateľa,
c)	zoznamu študijných alebo učebných odborov a ich zameraní, ktoré boli zaradené v škole alebo v školskom zariadení,
d)	dátumu začatia činnosti školy alebo školského zariadenia,
e)	vyučovacieho jazyka a formy štúdia.
(2)	Zmeny v sieti sa uskutočňujú na základe žiadosti zriaďovateľa alebo oprávnenej osoby konať za viacero zriaďovateľov právoplatným rozhodnutím ministerstva.
(3)	Pri predkladaní žiadosti o zmenu v sieti postupuje zriaďovateľ a ministerstvo v súlade s ustanovením § 18 zákona č.596/2003 Z. z.
(4)	Ak sa zmení názov ulice alebo evidenčné číslo domu, v ktorom škola alebo školské zariadenie sídlia, začne sa správne konanie vo veci zmeny adresy, pričom zriaďovateľ predkladá príslušnú dokumentáciu, na základe ktorej k zmene prišlo, napr. Všeobecne záväzné nariadenie obce o zmene názvu ulice a pod.
(5)	Ak škola alebo školské zariadenie zmení sídlo do inej budovy, začne sa správne konanie vo veci zmeny v sieti pričom zriaďovateľ predkladá dokumentáciu podľa článku 2 odsek 2 písm. a), g) až j, l), m).
Čl. 10
Spoločné ustanovenia
(1)	Spájanie škôl alebo školských zariadení sa odporúča vykonať len v takých prípadoch, ak je účelom zlepšenie podmienok výchovno-vzdelávacieho procesu, alebo efektívnejšie využívanie verejných zdrojov. Pri spájaní z dôvodu efektívnejšieho využívania verejných zdrojov, musí byť aj po spojení zabezpečená požadovaná kvalita výchovno-vzdelávacieho procesu.
(2)	Spájanie splynutím stredných škôl do združenej strednej školy sa odporúča vykonať najmä v tom prípade, ak sa jedná o stredné školy rovnakého alebo obdobného odborného zamerania s možnosťou využívania spoločného materiálno-technického a personálneho zabezpečenia.
(3)	Žiadosť o spájanie škôl podľa článkov 6 a 7, na základe skutočnosti, že je spojené so zaraďovaním školy alebo školského zariadenia, je potrebné predložiť ministerstvu v termíne do 30.júna kalendárneho roka, ktorý predchádza kalendárnemu roku, v ktorom sa má spojenie uskutočniť. Minister môže v odôvodnených prípadoch umožniť iný termín.
(4)	Ak sa zrušujú školy alebo školské zariadenia, ktoré mali oprávnenie používať čestný alebo historický názov, na základe spojenia s inou školou alebo školským zariadením podľa článkov 6 a 7, právo používať čestný názov prechádza na školu alebo školské zariadenie, na ktoré prechádzajú práva a povinnosti z pracovnoprávnych vzťahov a iných právnych vzťahov.
(5)	Ak sa zrušujú školy alebo školské zariadenia, ktoré mali oprávnenie používať čestný alebo historický názov, na základe spojenia do spojenej školy, právo používať čestný názov každej škole alebo školskému zariadeniu zostáva nedotknuté, ak sa nedohodnú inak .
(6)	Ak sa zrušujú stredné školy, ktoré mali oprávnenie používať čestný alebo historický názov, na základe spojenia do združenej strednej školy, právo používať čestný alebo historický názov prechádza na združenú strednú školu. Ak malo oprávnenie používať čestný alebo historický názov viacero z týchto spájaných stredných škôl, používa združená stredná škola čestný alebo historický názov, na ktorom sa dohodnú všetci pedagogickí zamestnanci združenej strednej školy väčšinou hlasov.
(7)	V záujme zabezpečenia bezproblémového financovania škôl a školských zariadení sa ukladá všetkým zriaďovateľom zosúladiť existujúce zriaďovacie listiny škôl a školských zariadení vrátane ich súčastí so sieťou škôl a školských zariadení v Slovenskej republike. 
Čl. 11
Zrušovacie ustanovenia
Zrušujú sa:
1.	Metodický pokyn Ministerstva školstva Slovenskej republiky z 10. februára 2003 č. CP 179/2002-41 k vykonaniu ustanovení § 2 ods. 5 zákona NR SR č.279/1993 Z. z. o školských zariadeniach v znení neskorších predpisov a § 63 ods. 3 až 7 zákona č.29/1984 Zb. o sústave základných a stredných škôl (školský zákon) v znení neskorších predpisov.
2.	Metodický pokyn Ministerstva školstva Slovenskej republiky z 31. marca 2001 č.2230/2001-4 o združených stredných školách v Slovenskej republike.
Čl. 12
Účinnosť

Táto smernica nadobúda účinnosť 1. apríla 2004

									M i n i s t e r

Príloha k Smernici Ministerstva školstva Slovenskej republiky č. 1/2004-E 
z 1. apríla 2004, ktorou sa určuje postup orgánov štátnej správy v školstve a zriaďovateľov škôl a školských zariadení pri zaraďovaní, vyraďovaní alebo zmenách v sieti škôl a školských zariadení a pri zriaďovaní a zrušovaní škôl a školských zariadení

Označovanie budov pri spojenej škole

Hlavná budova spojenej školy	Vedľajšia budova	Vedľajšia budova

Spojená škola

Základná škola
J.C. Hronského

Gymnázium

Stredná odborná škola

Spojená škola

Základná škola
J.C. Hronského

Spojená škola

Gymnázium

Pri označovaní škôl a školských zariadení s vyučovacím jazykom alebo výchovným jazykom národnostných menšín sa postupuje v súlade s ustanovením § 21 zákona č. 596/2003 Z.z. 

Obsah
Smernica  Ministerstva školstva Slovenskej republiky č. 1/2004-E z 1. apríla 2004,  ktorou sa určuje postup orgánov štátnej správy v školstve a zriaďovateľov škôl a školských zariadení pri zaraďovaní, vyraďovaní alebo zmenách v sieti škôl a školských zariadení a pri zriaďovaní a zrušovaní škôl a školských zariadení
Čl. 1 Základné ustanovenia
Zaraďovanie škôl a školských zariadení do siete a ich zriaďovanie
Čl. 2 Zaraďovanie škôl a školských zariadení do siete
Čl. 3 Zriaďovanie škôl a školských zariadení
Vyraďovanie škôl a školských zariadení zo siete a zrušovanie škôl a školských zariadení
Čl. 4 Vyraďovanie škôl alebo školských zariadení zo siete
Čl. 5 Zrušovanie škôl alebo školských zariadení
Spájanie škôl a školských zariadení
Čl. 6 Spájanie škôl
Čl. 7 Názov spojenej školy
Čl. 8 Spájanie predškolských zariadení
Čl. 9 Zmeny v sieti
Čl. 10 Spoločné ustanovenia
Čl. 11 Zrušovacie ustanovenia
Čl. 12 Účinnosť
Príloha k Smernici Ministerstva školstva Slovenskej republiky č. 1/2004-E  z 1. apríla 2004, ktorou sa určuje postup orgánov štátnej správy v školstve a zriaďovateľov škôl a školských zariadení pri zaraďovaní, vyraďovaní alebo zmenách v sieti škôl a školských zariadení a pri zriaďovaní a zrušovaní škôl a školských zariadení
Obsah